Урыс театрым лэжьэн щIедзэж
Горький Максим и цIэр зезыхьэ Урыс къэрал драмэ театрым и 81-нэ лэжьэгъуэр «Си щхьэгъусэр пцIыупсщ» спектаклымкIэ иджыблагъэ къызэIуихащ.
Театрым зэрыхуэзэшар нэрылъагъуу, пэшым цIыхур щIэзу къекIуэлIат.
— Мы гъэм спектакль гъэщIэгъуэн куэдкIэ цIыхухэм я пащхьэ дихьэнущ. Апхуэдэщ Птушкинэ Надеждэ и «Рождественская история» спектаклыр. Ар япэу щыдгъэлъэгъуэнур КъБР-м щIыхь зиIэ и артисткэ Кулахметовэ Рушани и бенефисым иредгъэхьэлIэнущ. Спектаклым и режиссёрыр Башкортостаным гъуазджэхэмкIэ щIыхь зиIэ и лэжьакIуэ Кульбаев Мусалымщ. КъищынэмыщIауэ, мыгувэу фыдгъэгуфIэну ди мурадщ Чехов Антон и тхыгъэхэр лъабжьэ зыхуэхъуа «Мыщэ» (режиссёрыр Теувэж СулътIанщ), «Принцессэ дыдэ» (режиссёрыр Успаевэ Элеонорэщ) спектаклхэмкIэ, — жиIащ Горький Максим и цIэр зезыхьэ Урыс къэрал драмэ театрым литературэ IыхьэмкIэ и унафэщI Вэрокъуэ ХьэIишэт.
Американ тхакIуэхэу Мэйо Маргаретрэ Эннекен Моррисрэ я «Си щхьэгъусэр пцIыупсщ» гушыIэ спектаклыр зызыгъэпсэхуну, гупсысэ хьэлъэхэм къаIэщIэкIыну хущIэкъухэм ягу ирихьынущ. Iуэхур щекIуэкIыр Чикагэщ, ауэ ар ди деж щыпсэу куэдым зыкъыщацIыхужыну теплъэгъуэщ, зытеухуари дызыIущIэ лъэпощхьэпохэм я нэхъыбэм ди зэран зэрыхэлъыжырщ. Къыхэгъэщыпхъэщ, а спектаклыр Налшык щыщагъэувым Астрахань дэт драмтеатрым и режиссёр цIэрыIуэ Матвеев Алексей кърагъэблэгъауэ зэрыщытар.
ГушыIэ дахэ, щIагъыбзэ, гъэсэныгъэ мыхьэнэ ин зыхэлъ спектаклым япэ дакъикъэхэм къыщыщIэдзауэ узэщIеубыдэри, и кIэм нэсыху укъиутIыпщыркъым.
Тэрчокъуэ Дисэ.
Сурэтхэр Къарей Элинэ трихащ.
